**РЕШЕНИЕ № ПВ – 165 -ПР/2015 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от РЗИ Пловдив и БД ИБР Пловдив

**Р Е Ш И Х**

**да не се извършва** оценка на въздействието върху околната среда за

**инвестиционно предложение**: **„Изграждане на тръбен кладенец за водоснабдяване с подземни води на обект „Производствена база** **на „ВИПЛАСТ“ ЕООД за разкрояване на РЕТ фолио““**,което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони

**Местоположение:** имот № 000613, местност „Трохалица“, землище на с.Ягодово, Община Родопи

Възложител: „ВИПЛАСТ“ ЕООД,

**Характеристика на инвестиционното предложение:**

Проектиране и изграждане на тръбния кладенец - по проект ще бъде направен с РVС тръбно-филтърна колона Ф200 мм и дълбочина 25 м. С водоприемната си част същия попада във водно тяло „Порови води в кватернер - Горнотракийска низина“ с код BG3G00000Q013. Чрез изграждането на тръбния кладенец ще се осигури водоснабдяването на обекта с вода за производствени нужди и пожарогасене. Необходимият максимален дебит сондажна вода е 1,0 л/сек за покриване на ежедневни нужди и 20 л/сек за външно и вътрешно пожарогасене.

Инвестиционното предложение /ИП/ попада в обхвата на т. 2, буква “г“ от Приложение № 2 на Закона за опазване на околната среда /ДВ.бр.91 /2002 год./ и чл.2, ал.1, т. 1 от Наредбата за ОС, като съгласно разпоредбата на чл. 93, ал.1, т. 1 от ЗООС подлежи на процедура по преценяване на необходимостта от извършване на ОВОС.

Имотът, в който ще се развива инвестиционното предложение **не попада** в границите на защитени зони от мрежата „Натура 2000” и в защитени територии, съгласно Закона за защитените територии. Най-близо до местоположението на предвиденото за реализиране инвестиционно предложение е разположена защитена зона BG0000194 “Река Чая”, включена в списъка от защитени зони за опазване на природните местообитания и на дивата флора и фауна, приет с Решение на Министерски съвет №122/02.03.2007 г. (ДВ бр.21/2007 г.).

**Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.**.31 ал.4 във връзка с ал.1 от Закона за биологичното разнообразие.

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която **предвид местоположението, характера и мащаба** **инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони**

**мотиви:**

 **I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци,** замърсяване и дискомфорт на околната среда, както и риск от инциденти.

Водата от новия сондаж ще се използва за производствени и противопожарни нужди на бъдещия цех за производство на пластмасови изделия. Максимален дебит на сондажа е 1,0 л/сек за покриване на ежедневните нужди и 20 л/сек за външно и вътрешно пожарогасене. Кладенецът ще бъде направен с PVC тръбно-филтърна колона Ф200 мм и проектна дълбочина 25 м. С водоприемната си част същия попада във водно тяло „Порови води в кватернер-Горнотракийска низина” с код BG00000Q013.

Изкопните дейности и сондирането ще се осъществяват само върху територията на имота и няма да засегнат съседните имоти. Основните дейности по осъществяване на инвестиционното предложение се свеждат до:

-сондажни работи за изграждане на тръбния кладенец

-изкопни работи по изграждане на помпена станция върху кладенеца и водопровод до местата на водоснабдяване.

Съоръжението ще бъде изградено след получаване на „Разрешително за за добив от подземни води, чрез ново водовземно съоръжение” издадено от Басейнова дирекция– Източнобеломорски район.

● За строителството и експлоатацията на сондажния кладенец не е необходимо изграждане на нова пътна инфраструктура.Ще се използува наличната общинска улична мрежа.

● Предвид характера на ИП, в хода на експлоатация на обекта не се предполага значително замърсяване и дискомфорт на околната среда. При строителството се очаква известно шумово натоварване на околната среда. То ще бъде минимално, локализирано в рамките на ограничен район.

 **II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

Инвестиционното предложение:„Тръбен кладенец” ще се реализира в границите на ПИ 000613, местност „Трохалица”, с. Ягодово, община Родопи. Географски координати на тръбния кладенец са: N 42° 07'24.14II , E 24° 49'37.94II.

* При осъществяването на инвестиционното предложение и последващата експлоатация, не се очаква нарушаване на качеството и регенеративната способност на природните ресурси в района.
* С писмо изх. № КД-04-394/09.11.2015г. БД ИБР Пловдив е дала заключение за допустимост на инвестиционното предложение от гледна точка на постигане на целите на околната среда и мерките за постигане на добро състояние на водите, като степента на въздействие върху водите и водните екосистеми е преценена като незначителна.

 **III. Способността за асимилация на екосистемата в естествената околна среда**:

* Инвестиционното предложение ще бъде реализирано извън границите на защитени зони от мржата НАТУРА 2000. С реализацията на инвестиционното предложение не се очаква унищожаване, увреждане или влошаване състоянието на видове, предмет на опазване на най-близката защитена зона BG0000194 “Река Чая” за опазване на природните местообитания и на дивата флора и фауна, приета от МС с Решение №122/02.03.2007 г. (ДВ бр.21/2007 г.).
* Няма вероятност инвестиционното предложение да доведе до нарушаване на целостта и структурата на защитената зона, както и да окаже въздействие върху природозащитните и цели.
* Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху местообитания и видове, опазвани в най-близко разположената защитена зона.

 **IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на изграждането и експлоатацията на горецитираното инвестиционното предложение е ограничен и локален в рамките на площадката.
* При спазване на технологичните изисквания не се очаква неблагоприятно въздействие върху компонентите и факторите на околната среда и върху човешкото здраве.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.
* С писмо изх. № 7507/08.12.2015г. РЗИ - Пловдиве определила липсата на здравен риск за работещите и населението в района при реализация на инвестиционното намерение.

 **V. Обществен интерес към предложението за строителство, дейности или технологии :**

* Съобразно изискванията на чл.4, ал. 2 от Наредбата за ОВОС Възложителят е уведомил за своето инвестиционно предложение кметовете на община Родопи и с. Ягодово, както и засегнатото население чрез обяви на информационно табло и общински сайт.
* Осигурен е обществен достъп до информацията по приложение № 2 по реда на чл. 6, ал. 9 от Наредбата за ОВОС. С писмо изх. № 63-559-2 1/21.12.2015г. община Родопи информира РИОСВ Пловдив за липсата на писмени възражения относно инвестиционното предложение. Възложителят с писмо от 21.12.2015г. е уведомил РИОСВ Пловдив за липса на жалби и възражения. Към момента на издаване на настоящото решение в РИОСВ Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

 **Доц. Стефан Шилев 28.12.2015г.**

 *Директор на РИОСВ - Пловдив*